Württemberg-Baden

S Land **Wirttebärg-Bade** (amtli *Württemberg-Baden*) isch anne 1945 vu dr US-amerikanische Militerregierig grindet wore un isch ab 1949 e Land vu dr Bundesrepublik Dytschland gsii. S Land het dr nerdli Dail vu dr ehmolige Republik Bade un dr nerdli Dail vum ehmolige Volksstaat Wirttebärg umfasst. S isch anne 1952 im neigschaffene Land Bade-Wirttebärg ufgange.

## Gschicht
Noch em Änd vum Zweete Wältchrieg sin di nerdlige Dail vu dr ehmolige Länder vu dr Weimarer Republik Bade un Wirttebärg Dail vu dr US-amerikanische Bsatzigszone wore. D Sidgränze vu dr amerikanische Bsatzigszone uf däm Biet isch eso zoge wore, ass d Autobahn Kallsruh-Minga, di hitig A 8, uf dr ganze Strecki innerhalb vu dr amerikanische Bsatzigszone glägen isch. D Gränze im Detail sin d Gränze vu dr jewylige Landkrais gsii. Di US-amerikanisch Militerregierig het am 19. Septämber 1945 d Grindig vu Groß-Hesses, Wirttebärg-Bade un Bayern verchindet un het fir Wirttebärg-Bade am 21. Dezämber 1945 e Vorlaifigi Volksverdrättig mit Mitglider us dr Barteie, dr Landret un Oberburgermaischter un au Verdrätter vu dr Beruefsständ, Hochschuele un Chilche yygruefe.

Hauptstadt vum Land isch Stuegert gsii. S het sällzyt iber 3,5 Millione Yywohner un e Greßi vu 15.700 km² ghaa. Di Verfassiggebend Landesversammlig isch am 30. Juni 1946 gwehlt wore. D Verfassig isch vu däm Barlemänt bis Oktober 1946 uusgschafft wore; si isch am 24. Novämber 1946 dur e Volksabstimmig bstetigt wore, zytglych isch au dr erscht Landdag gwehlt wore.

Di wirttebärgische un badische Landesdail sin innerhalb vum Land as sognännti „Landesbezirk“ gfiert wore. Dr Landesbezirk Bade het sy Sitz z Kallsruh ghaa un isch nume halb so groß gsii wie dr wirttebärgisch Landesbezirk.

Bi ire Grindig am 23. Mai 1949 isch Wirttebärg-Bade Dail vu dr Bundesrepublik Dytschland wore. S Grundgsetz het in Art.&nbsp;29 GG d Megligkait fir e Neigliderig vum Bundesbiet ghaa, *„um zu gewährleisten, dass die Länder nach Größe und Leistungsfähigkeit die ihnen obliegenden Aufgaben wirksam erfüllen können“* ( Abs.&nbsp;1 GG). Go ne Reglig dur dr Bund vermyde, hän d Länder Wirttebärg-Bade, Bade un Wirttebärg-Hauezollre am 24. Septämber 1950 e Probabstimmig un am 16. Dezämber 1951 e Volksabstimmig zur Verainigung duregfiert. In boode Abstimmig hän d Wehler*ne vu Wirttebärg-Bade mit ere aidytige Meehait fir e Länderfusion gstimmt. S Land Bade-Wirttebärg isch deno am 25. April 1952 grindet wore.

Im verainte Land sin no uf em bishärige Biet vu Wirttebärg-Bade di beede Regierigsbezirk Nordbade un Nordwirttebärg bildet wore, wu 1973 mit andere Bietszueschnitt in d Regierigsbezirk Kallsruh un Stuegert, iberfiert wore sin.

## Bolitik
### Minischterbresidänt
Vu 1945 bis 1952 isch dr Reinhold Maier (DVP) Minschterbresidänt vu Wirttebärg-Bade gsii.

### Landtag

Dr Landdag vu Wirttebärg-Bade isch zwaimol gwehlt wore, d CDU het doderby 1946, d SPD 1950 e relativ Mee iberchuu. Dodervor isch im Juni 1946 di Verfassiggebend Landesversammlig gwehlt wore, do isch d CDU as sterkschti Chraft drus firi gange.

### Woobe un Landesfarbe
Dr Woobe vu Wirttebärg-Bade isch us Elemänt vu dr Woobe vu Wirttebärg un Bade zämegsetzt gsii. Fir Wirttebärg sin d Hirschstange uf guldinem Grund un s schwarz-rot Straifebaar gstande, fir Bade dr rot Schregbalke uf guldinem Grund. D Landesfarbe sin Schwarz-Rot-Gold gsii.

## Verwaltigsgliderig
### Landesbezirk Bade
#### Stadtkrais
* Haidelberch
* Kallsruh
* Mannem
* Pforze

#### Landkrais

### Landesbezirk Wirttebärg
#### Stadtkrais
* Haalbrunn
* Stuegert
* Ulm

#### Landkrais

## Literatur
* Berthold Kamm, Wolfgang Mayer: *Der Befreiungsminister – Gottlob Kamm und die Entnazifizierung in Württemberg-Baden.* Silberburg-Verlag, Tübingen 2005, ISBN 3-87407-655-5.
* Paul Sauer: *Demokratischer Neubeginn in Not und Elend. Das Land Württemberg-Baden von 1945 bis 1952.* Vaas Verlag, Ulm 1978, ISBN 3-88360-003-2.

## Weblink
* Proklamation vu dr Militerregierig vum 19. Septämber 1945
* Täxt vu dr Landesverfassig vum 28. Novämber 1946

## Fueßnote